**Janne Petteri "Nacci" Tranberg** (ent. **Hampunen**, s. 1974) on suomalainen entinen Cannonball-liivijengin johtaja sekä huumerikollinen.

Tranberg liittyi Cannonball-moottoripyöräkerhoon 2000-luvun taitteessa ja nousi sen johtajaksi vuonna 2012 kerhon perustajan ja sitä yli 20 vuotta johtaneen Jari Uotilan kuoltua. Elokuussa 2017 Tranberg erotettiin kerhosta erimielisyyksien takia.

Lisänimi "Nacci" juontaa heinäkuussa 1997 sattuneeseen tapaukseen, jossa 22-vuotias Tranberg ajoi Helsingin Töölössä autolla nakkikioskilla jonottaneeseen väkijoukkoon, jonka johdosta viisi ihmistä loukkaantui. Tranberg oli tekohetkellä lähes kahden promillen humalassa.

Talousrikostuomio
-----------------

Helsingin käräjäoikeus tuomitsi Tranbergin lokakuussa 2016 yhden vuoden ja kymmenen kuukauden ehdottomaan vankeuteen törkeästä velallisen epärehellisyydestä ja rekisterimerkintärikoksesta. Oikeuden mukaan Tranberg ja hänen rikostoverinsa olivat loppuvuonna 2014 hankkineet konkurssikypsän Jobway Palvelut Oy -nimisen yrityksen bulvaanin kautta ja kaupan jälkeen myyneet sen omaisuutta lähes 130 000 euron arvosta. Myynnistä saadut rahat oli siirretty ulkopuolisten tileille, joilta ne oli nostettu käteisenä. Varat jäivät kateisiin. Tranbergin tuomiossa otettiin koventamisperusteena huomioon hänen aiemmin saamansa tuomiot väkivalta-, omaisuus- ja talousrikoksista. Tranberg ja hänen rikostoverinsa tuomittiin lisäksi korvauksiin Jobway Palvelut Oy:n konkurssipesälle ja viiden vuoden liiketoimintakieltoon. Maaliskuussa 2018 poliisi etsintäkuulutti Tranbergin, koska tämä ei ollut ilmoittautunut vankilaan suorittamaan vankeusrangaistustaan. Tranberg pakoili virkavaltaa ulkomailla, muun muassa Ranskassa ja Espanjassa. Hänet otettiin kiinni Espanjan Aurinkorannikolla kahden vuoden pakoilun jälkeen lokakuussa 2019.

Tuomio Katiska-jutussa
----------------------

Tranberg oli Niko Ranta-ahon kanssa päätekijänä Katiska-jutussa. Hän sai siihen osallistumisestaan 12 vuoden ja 11 kuukauden vankeusrangaistuksen, mikä on pisin yhteensä 53 tapauksen syytettyjen saamista vankeusrangaistuksista. Tranberg oli jäänyt poliisin haaviin lokakuussa 2019 suurelta osin oman toimintansa vuoksi. Hänen lähettämiään kuvaviestejä oli löydetty muiden epäiltyjen puhelimista, ja niiden avulla pystyttiin jäljittämään hänen olinpaikkansa. Katiska-organisaation huumeet oli levitetty Suomen markkinoille pääosin pimeän verkon kauppapaikkojen kautta, ja erilaisilla peitenimillä toimineita myyntitilejä oli hallinnoinut enimmäkseen Tranberg. Poliisin mukaan Katiska-organisaation päätekijät saivat huumeiden välityksestä rikoshyötyä 10,3 miljoonan euron arvosta. Huhtikuussa 2023 annetulla päätöksellä Helsingin hovioikeus piti Tranbergin tuomion ennallaan.

Lähteet
-------

1. 1 2 3  Näin Janne Hampusesta tuli Suomen etsityin rikollinen "Nacci" Tranberg – suututti osan jengistään "teknojumputuksella" *Ilta-Sanomat*.  6.10.2019.
2. ↑  Tylyt kuvat: tässä ovat Suomen 8 etsityintä ihmistä – KRP:n listalla mukana somejulkkis Janne "Nacci" Tranberg *Helsingin Uutiset*.  20.6.2018. Viitattu 11.5.2021.
3. ↑  Suomen etsityin rikollinen Janne "Nacci" Tranberg on palautettu Suomeen *Seura.fi*.  28.11.2019. Viitattu 11.5.2021.
4. ↑  Lehtinen, Pekka: Cannonball erotti johtohahmonsa Janne "Nacci" Tranbergin – "Aiheuttanut eripuraa kerhon sisällä"  04.08.2017. MTV Uutiset.
5. ↑  Sipilä, Jarkko: Cannonball-pomolle lähes 2 vuotta vankeutta talousrikoksista MTV Uutiset.
6. ↑  Vankilaa pakoileva Cannonballin ex-pomo nähty Ranskassa"En aio antaa vapauttani pois"  21.03.2018. Iltalehti.
7. ↑  Mattila, Sanni: Liivijengi Cannonballin ex-pomo Janne "Nacci" Tranberg on otettu kiinni  08.10.2019. Iltalehti.
8. ↑  Oikeus: Katiska-jutun päätekijöille yli 10 vuoden tuomiot – Niko Ranta-ahon yllätystunnustus lievensi rangaistusta *Yle Uutiset*. Viitattu 11.5.2021.
9. ↑  Hämäläinen, Veli-Pekka: "Poliisi on pihalla kuin lumiukko", kirjoitti viranomaisia pakoillut Janne Tranberg muistikirjaansa – mutta sitten hän paljasti itse piilopaikkansa  31.1.2020. Ye Uutiset.
10. ↑  Hämäläinen, Veli-Pekka: Oikeus antaa tänään tuomion Katiska-jutussa – näin rikossarja purkautui arkisesta kotihälytyksestä Suomen tunnetuimmaksi rikosjutuksi  8.4.2021. Yle Uutiset.
11. ↑  Salminen, Solmu: Katiska numeroina – lue 30 yllättävää faktaa  7.4.2021. Iltalehti.
12. ↑  Katiska-huumevyyhdessä tuomittujen päätekijöiden Niko Ranta-ahon ja Janne Tranbergin saamat ankarat vankeustuomiot säilyivät ennallaan *Yle Uutiset*.  13.4.2023. Viitattu 13.4.2023.

Kirjallisuutta
--------------

* Lehtinen, Pekka: *Wanted Janne "Nacci" Tranberg — Suomen etsityimmän rikollisen tarina*. Helsinki: Pulitzer, 2019. ISBN 9789522895257.
* Gustafsson, Mikko & Huuskonen Janne: *Kultainen vasikka - Järjestäytynyt rikollisuus Suomessa*. Helsinki: WSOY, 2020. ISBN 9789510455388.

|  |  |  |  |  |  |  |  |
| --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* ISNI

 |
|  |
| Kansalliset | 
* Suomi (KANTO)

 |

 |